
САОПШТЕЊЕ
1. На  другој ванредној Скупштини, одржаној дана 16.новембра 2008.године у Београду, Друштво судија Србије поновило је закључке са претходне ванредне скупштине од 23.12.2006.године о неуставности реизбора и неопходности да се проблеми у судству, који су првенствено узроковани слабостима судског система, решавају променом тог система, а не људи.

2. Скупштина је одобрила све закључке Управног одбора Друштва судија, посебно оне којима се констатује да права грађана  на независног и непристрасног судију, на правично суђење, на правну сигурност и правну државу могу бити озбиљно угрожена уколико буду усвојене:

(1)  прелазне и завршне одредбе Закона о судијама којима је прописан  реизбор судија,

- пошто поступак општег избора свих судија, тзв. реизбор, нужно претпоставља да судијама које и сада имају стални мандат, у једном тренутку престане судијска функција без икаквог уставног  основа, а
- нови Устав, усвојен у складу са процедуром предвиђеном претходним Уставом, предвиђа сталност судијске функције (глава V члан 146 став 1 Устава) као и претходни Устав, док

- Уставни закон, као технички закон за спровођење Устава, нити може да садржи одредбе супротне Уставу,  нити садржи одредбе о престанку судијске функције и јер би

- свака промена Устава која се односи на начела Устава (члан 4) и уређење власти (глава V члан 146 Устава), све и да је предвиђена у Уставном закону, а није, морала да буде потврђена на референдуму, према члану 203 став 7 Устава, па се зато све евентуално нејасне одредбе Уставног закона морају тумачити у складу са Уставом и извршити избор за судију само оних лица која се  први пут бирају, пошто би се у супротном омогућила ревизија Устава на неуставан начин

 (2)  прелазне и завршне одредбе Закона о судијама и Закона о Високом савету судства које, супротно основним одредбама тих закона, предвиђају другачији поступак: 

- за избор првог сазива Високог савета судства, искључујући изјашњавање судија на судским изборима о њиховим представницима за кандидате за чланове тог тела,   и 

- за одређивање потребног броја судија од стране првог сазива Високог савета судства, уз претходну сагласност министра правде 

што је супротно међународним стандардима и што омогућава утицај извршне и законодавне власти на састав првог сазива Високог савета судства који би требало да спроведе реизбор свих судија, и омогућава политизацију судства и противуставни утицај извршне власти на уставом прописану независност Високог савета судства, који треба да буде гарант независности судија и судова   

(3)  одредбе Закона о седиштима  и подручјима судова и јавних тужилаштава без претходне детаљне анализе неопходних активности и средстава потребних за планиране измене, редоследа спровођења активности и реалних рокова за то, процене свих ефеката (намераваних и пропратних), примењивости и оптималности решења, као и утврђених и објављених критеријума за измену целокупне судске мреже 

(4)  нејасне, неодговарајуће и непотпуне одредбе о материјалним гарантијама независности судија, супротне међународним стандардима који предвиђају да се плате судија морају регулисати законом, забрањују снижавање њиховог већ достигнутог нивоа и одређују да пензије судија треба да буду једнаке, односно приближне њиховој последњој плати зато што се сви међународни стандарди морају примењивати у целини како би заиста омогућили независно, стручно и ефикасно судство

3. Друштво судија Србије предузеће све потребне мере пред Уставним судом ради оцене уставности предложених законских одредби о реизбору судија и о одређивању потребног броја судија од стране првог сазива Високог савета судства, уз сагласност министарства правде, за случај да буду усвојене, односно одредби којима се задире у судску независност 

4. Друштво судија Србије неће учествовати у активностима везаним за дефинисање критеријума за реизбор судија пошто је реизбор неуставан
5. Друштво судија Србије предлаже да се:

- прибави мишљење Врховног суда Србије о Закону о седиштима  и подручјима судова и јавних тужилаштава, за који мишљење није ни тражено иако је то законска обавеза и омогући и осталим судовима да о томе дају своје мишљење, као и о евентуалним изменама законских предлога
- спроведе неопходна јавна расправа,  које је изостала  
- затржи мишљење Венецијанске комисије Савета Европе, која је и понудила да да експертизу, о усаглашености измењених предлога закона са европским стандардима 
- усаглашено и истовремено усвоје правосудни и, са њима усклађени, процесни закони (Закон о кривичном поступку, Закон о парничном поступку, Закон о општем управном поступку и Закон о управним споровима), пошто судско организационо и процесно право (кривично, грађанско и управно) представљају логичну системску целину која може бити нарушена ако се њихово нормирање врши раздвојено и неусклађено па, 
с обзиром на све изложено, да се

- предложени судски закони, на које је стављено више стотина амандмана, повуку из скупштинске процедуре, ради доношења добрих и примењивих решења, у складу са Уставом и европским стандардима

